กรณีศึกษา TCL แบรนด์ทีวีจีน ที่ขายดีกว่า SONY
เรามาดูกันว่า TCL ทำอย่างไร จึงสามารถขึ้นมาเป็นหนึ่งในแบรนด์ทีวี ที่ขายดีที่สุดในโลก ? ลงทุนแมนจะเล่าให้ฟัง
16 ส.ค. 2565

กรณีศึกษา TCL แบรนด์ทีวีจีน ที่ขายดีกว่า SONY /โดย ลงทุนแมน
หากพูดถึงแบรนด์ผู้ผลิตทีวี หลายคนก็น่าจะนึกถึง Samsung และ LG จากเกาหลีใต้ 
หรือ SONY จากประเทศญี่ปุ่น
ในปีที่ผ่านมา Samsung มีส่วนแบ่งการตลาดทีวีทั่วโลก มากถึง 19.8%
ตามมาด้วยอันดับ 2 อย่าง LG ที่ 12.8% 
พูดง่าย ๆ ก็คือ เกือบ 1 ใน 3 ของยอดขายทีวีทั่วโลก มาจากประเทศเกาหลีใต้
แต่ที่น่าสนใจก็คือ แบรนด์ทีวีขายดีอันดับ 3 ของโลก กลับเป็นแบรนด์จากประเทศจีน
ชื่อว่า TCL ที่มีส่วนแบ่งการตลาด มากถึง 11.5% 
มากกว่าแบรนด์ญี่ปุ่นที่เราคุ้นเคยกันดีอย่าง SONY เสียอีก
เรามาดูกันว่า TCL ทำอย่างไร
จึงสามารถขึ้นมาเป็นหนึ่งในแบรนด์ทีวี ที่ขายดีที่สุดในโลก ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จุดเริ่มต้นของบริษัท TCL เกิดขึ้นในปี 1981 หรือราว 41 ปีก่อน ที่เมืองฮุ่ยโจว ในมณฑลกวางตุ้ง ประเทศจีน
โดยเริ่มดำเนินธุรกิจผลิตเทปแคสเซ็ต ต่อมาได้หันมาผลิตเครื่องใช้ไฟฟ้าและทีวีขายภายในประเทศ
TCL กลายเป็นแบรนด์ที่ได้รับการยอมรับอย่างรวดเร็ว ในฐานะแบรนด์คุณภาพดี ราคาถูก
ทางบริษัทจึงได้เริ่มนำจุดแข็งตรงนี้ ไปขยายกิจการในตลาดต่างประเทศ ในปี 2000
อย่างไรก็ตาม บริษัทจากประเทศจีนที่เพิ่งก่อตั้งได้ไม่นาน จะแข่งขันในตลาดโลก
ที่มีแบรนด์เจ้าตลาด อย่าง Samsung, LG และ SONY อยู่ คงไม่ใช่เรื่องง่าย
TCL จึงเลือกใช้กลยุทธ์ ก่อตั้งบริษัทร่วมทุนกับแบรนด์ในต่างประเทศ
หลัก ๆ ก็คือ เลือกจากแบรนด์ที่คนท้องถิ่นคุ้นเคยกันดีอยู่แล้ว
ในช่วงที่รุกตลาดประเทศฝรั่งเศส 
TCL เลือกที่จะเข้าไปร่วมทุนกับ Thomson SA เป็นผู้ผลิตเครื่องใช้ไฟฟ้าสัญชาติฝรั่งเศส
ซึ่งเป็นที่รู้จักกันดี แต่ประสบปัญหาขาดทุนอยู่
การร่วมทุนครั้งนี้ ทำให้ TCL ไม่ต้องทำการตลาด เพื่อโปรโมตผลิตภัณฑ์ หรือหาช่องทางการจัดจำหน่ายด้วยตัวเองเลย แถมได้สิทธิ์ในการผลิตทีวี โดยใช้ชื่อแบรนด์ Thomson ซึ่งเป็นที่รู้จักกันทั่วไปของชาวยุโรปอยู่แล้ว
พอไม่ต้องมีค่าใช้จ่ายในการบุกตลาดใหม่สูง 
บริษัทจึงสามารถกระหน่ำทำแคมเปญ และจัดโปรโมชันได้อย่างเต็มที่
โดยในขณะนั้น ก็คือการขายทีวีพร้อมกับเครื่องเล่น DVD ในราคาถูกกว่าราคาตลาด
ตั้งแต่นั้นมา TCL จึงเริ่มกลายมาเป็นแบรนด์ที่รู้จักกันในกลุ่มชาวยุโรป ในวงกว้าง
หลังจากประสบความสำเร็จในยุโรปแล้ว 
TCL ก็ได้ตัดสินใจบุกตลาดอเมริกาเหนือ ในปี 2014
โดยบริษัทก็ได้เลือกร่วมทุนกับ Roku เจ้าของธุรกิจกล่องทีวีดิจิทัล ในสหรัฐอเมริกา
สำหรับความร่วมมือในสหรัฐอเมริกานั้น แตกต่างจากเมื่อครั้งที่บุกตลาดยุโรป
คราวนี้ TCL มองว่า “Pain Point” ของผู้ใช้งานทีวี คือซื้อมาแล้ว 
ต้องมานั่งเลือกว่า จะไปเลือกใช้เคเบิลเจ้าไหนดี
ทั้ง TCL และ Roku จึงร่วมกันพัฒนาทีวีดิจิทัลแบบ 2 in 1 หรือก็คือเป็นสมาร์ตทีวีที่ยัดบริการสตรีมมิง และหนังเอาไว้ในเครื่องเดียวเลย ชื่อว่า Roku TV มีแอปพลิเคชัน อย่าง YouTube, Netflix ในตัว รวมไปถึงอีกกว่า 5,000 รายการ และภาพยนตร์ถึง 500,000 เรื่อง
บวกกับจุดขายเรือธงของบริษัท ที่ขายผลิตภัณฑ์ในราคาถูกเป็นทุนเดิม
Roku TV จึงกลายมาเป็นที่นิยมอย่างรวดเร็ว โดยหากเรามาดูส่วนแบ่งการตลาดทีวี ในปีที่ผ่านมา
Samsung 19.8%
LG 12.8%
TCL 11.5%
Hisense 8.7%
Xiaomi 6.1%
จะเห็นได้ว่า TCL กลายมาเป็นแบรนด์ทีวีขายดี อันดับ 3 ของโลกแล้ว
ทั้ง ๆ ที่ หากย้อนกลับไปดูส่วนแบ่งการตลาดทีวี ในปี 2008
Samsung 19.7%
SONY 13.7%
LG 10.0%
Sharp 9.0%
Toshiba 6.4%
จะเห็นได้ว่าแบรนด์ทีวีจากประเทศจีนอย่าง TCL สามารถขึ้นมาเบียดเจ้าตลาดเดิม
อย่าง SONY, Sharp, Toshiba และขึ้นมาแทนที่ได้สำเร็จ ในระยะเวลาเพียงไม่กี่ปีเท่านั้น
ในปี 2021 TCL มีรายได้ 8.8 แสนล้านบาท 
กำไร 5.3 หมื่นล้านบาท
โดย TCL ก็ได้จดทะเบียนอยู่ในตลาดหลักทรัพย์ประเทศจีน
ปัจจุบัน มีมูลค่าบริษัทราว 3.3 แสนล้านบาท
เรื่องราวของ TCL ถือเป็นกรณีศึกษา การขยายธุรกิจไปยังตลาดใหม่ได้ดี
ในบางครั้ง การเลือกหาพันธมิตรท้องถิ่น และร่วมกันพัฒนาผลิตภัณฑ์ใหม่ขึ้นมา
ก็ถือเป็นทางลัด ทำให้เราไม่ต้องเริ่มจากศูนย์
อย่างไรก็ตาม พันธมิตรที่เราเลือก ก็ต้องสามารถสร้าง Synergy ระหว่างกันได้ด้วย
อย่างในกรณีของ TCL ที่เลือก Thomson ในฝรั่งเศส เพราะมีแบรนด์ และช่องทางการจัดจำหน่าย
หรือที่เลือก Roku ในสหรัฐอเมริกา ที่สามารถพัฒนาผลิตภัณฑ์ใหม่ร่วมกันได้
บวกกับจุดขายเรือธงตั้งแต่ยุคบุกเบิกก็คือ คุณภาพดี ราคาถูก
ทั้งหมดนี้ ก็ได้ทำให้แบรนด์จีนนอกสายตาอย่าง TCL กลายมาเป็นแบรนด์ทีวีขายดีอันดับ 3 ของโลก เลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-